
KAROLÍNA BRÜSTLEOVÁ
Narodila sa 1.10.1877 vo Vukovare, v dnešnom Chorvátsku v čase Rakúsko-Uhorskej monarchie. Študovala v meste Kalocza a do Podhoria prišla z Viedne, kde mala v tom čase trvalý pobyt a kde bývala jej rodina. Bola prvou učiteľkou v Podhorí vôbec. Vyučovať začala 1. decembra 1903. Musela sa boriť s rôznymi problémami a nepochopením. Okrem vyučovania vykonávala kultúrnu i duchovnú osvetu medzi dospelými i deťmi. Túto náročnú prácu mohla vykonávať len hlboko presvedčená o jej dôležitosti a s veľkou láskou k deťom. Po tridsiatich rokoch služby v tunajšej škole odchádza v roku 1932 zo zdravotných dôvodov do penzie do Bratislavy. Zachovala sa školská kronika, v ktorej opísala najmä školské udalosti, ale i iné, ktoré sa dotýkali celej obce od začiatku dvadsiateho storočia do roku 1932. V roku 2009 jej dala obec Podhorie z vďačnosti za jej obetavú prácu vyhotoviť pamätnú tabuľu.
Opis prvej školy

Prvá riadna škola bola vystavaná z dreva. Spôsob stavby bol vo švajčiarskom slohu, bola dosť úhľadná. Na dlhú chodbu viedlo asi desať schodov. Vprostred chodby bol balkón. Budova pozostávala z jednej spoločnej predsiene, jednej peknej a svetlej triedy. Obloky boli na južnej a východnej strane. Dve malé izby a kuchyňa tvorili môj byt. Na konci budovy bola pristavená jedna miestnosť , v ktorej boli vzadu záchody a vpredu dreváreň.

Prvá riadna škola sa otvorila dňom 1. decembra 1903 so 66 žiakmi. Predtým vyučovali jednotliví gazdovia v ich izbe čítať, trochu písať a málo náboženstva. Písať sa učili len chlapci. Keď som ja začala vyučovať, mala som asi 10 – 15 chlapcov, ktorí vedeli čosi prečítať. Tí sa v mojej škole naučili koľko – toľko písať. O úplnej znalosti čítania a písania nemohlo byť ani slychu, lebo v jari do školy viac nechodili a druhú zimu už vystali zo školy. Žiaci chodili do školy od prvého do posledného snehu. Vyučovacia reč bola v prvých školských rokoch výlučne slovenská. Len jednu slovensko-maďarskú mluvnicu sme mali, z ktorej sa učili pár slov z maďarčiny. 

V roku 1906 sme dostali prvý maďarský rozkaz. Slovensky vyučovať slobodno len v prvom a druhom školskom roku, od tretieho ročníka len po maďarsky. Dňa 29. júla 1907 museli ísť všetci učitelia do Rajeckých Teplíc prísahu zložiť. Kto sa v blízkosti zdržiaval, tomu bolo ešte hej, ale ja som práve vtedy bola doma vo Viedni a musela som sa na ten deň ustanoviť. Museli sme prisahať na maďarskú ústavu, na jej zákony, svoje povinnosti si svedomite plniť a nám zverenú mládež v maďarskom duchu a v láske k maďarskej vlasti vychovávať. Hneď po príchode prišlo prísne nariadenie už v prvom ročníku výlučne maďarsky vyučovať, takže v spomenutej jeseni sme museli už maďarské abecedáre zaviesť. Bola to veru ťažká práca.

Netrvala dlho tá maďarská sláva, aspoň dočasne nie, lebo v roku 1909, dňa 30.marca o trištvrte na dve odpoludnia, boli sme práve v škole, strhol sa veľký požiar. Poneváč domy boli z dreva a veľmi husto spolu, bolo za krátkych pár minút 38 domov aj s bočnými stavbami v plameňoch. Ľudia boli zväčša v hore a na poli, tak si krem statku nemohli nič zachrániť...pre samý dym a plameň nebolo možno do dediny vkročiť. Tak mi zhorelo všetko. Môj nábytok, riady, šaty, bielizeň, šperky a časť mojich dokumentov. Zachránili sa len tie, čo som rýchlo zobrala, keď som utekala a ostalo mi len to, čo som mala na sebe.

 Prišiel z Lietavy kolega pán August Ďurčanský a chcel mi ratovať, čo sa dá, ale už bolo pozde. Domov idúc pojal ma k svojej panej a tam som dotiaľ zostala, kým mi z domu neposlali plášť, klobúk a najpotrebnejšiu bielizeň, aby som mohla domov cestovať.

         Práve vtedy popoludní prišiel z Trenčína pán inšpektor školy prehliadať. V Lietave hneď prvého nenašiel v škole, bol ešte v Podhorí pri ohni. Najprv veriť nechcel, myslel, že je to púha výhovorka. Pani učiteľová vyviedla ho pred kostol, ukázala na horiacu dedinu, tak dočkal, kým sme prišli. Pán inšpektor plno sústrasťou bol voči mne, ale ja som ani hovoriť nemohla.

        Podvečer šli potom obidvaja do Podhoria, lebo pán inšpektor chcel si to z blízkosti obzrieť. Neskoro večer celkom dojatí prišli naspäť. 

         Obec Podhorie už nebola, len pohoreniska značili, že tu kedysi obec bola vystavená. Železné, od ohňa na červeno rozpálené kachle značili bývalú triedu. 

          Zaujímavá je tá udalosť, že dotiaľ každých osem rokov zúril oheň. Posledný raz v roku 1901 obec celkom vyhorela. Vystavili si domy z dreva aj školu a zadali prosbu o štátnu subvenciu. Po ôsmich rokoch všetci vyhoreli, aj škola sa stala korisťou ohňa. 

        Obec zas z dreva chcela stavať, ale štát nedopustil, dal im na amortizáciu murované domy vystaviť na 20 ročné splácanie. Mnohým sa to nevidelo, radšej z dreva chceli, ale štát zostal neúprosný a tak hneď tej jari začali s murovaním. 

         Ja, poneváč som nemala kde bývať a vyučovať, som sa 10. apríla 1909 domov brala. V tom istom roku koncom októbra som od pána predsedu Jozefa Tvrdého dostala rozkaz naspäť prísť. Školu sme ešte nemali, ale pán predseda vzal do prenájmu jednu izbu pre vyučovanie a druhú malú izbičku pre mňa na bývanie. 

       Neboli tam ani lavice, ani stôl, ani kachle. Predseda dostal peniaze pre pohorencov, dal 20 korún starostovi Ondrejovi Súľovcovi, za ktoré kúpili dosák a z takých neohobľovaných spravili pár lavíc, kachle zo starej školy vsadili dnu a tri dni pred Vianocami sa začalo vyučovanie. Poneváč izba bola malá, chodievali veľkí dopoludnia a malí odpoludnia.


Na jar 1910 sa započala stavba školy. Štát ponúkol obci poštátnenie školy, ale žiadal pozemok a 2000 korún poistné. Boli ale jednotlivci, ktorí v obci veľký vplyv mali a rozhodli sa, že keď majú pozemok i 2000 korún, môžu si školu sami vystaviť, lebo s cirkevnou školou majú väčšie výhody. V októbri bola škola hotová. 

Na fotografii z roku 1930 Karolína Brustleová a pomocný učiteľ Mikuš so svojimi žiakmi

V pozadí stará škola a pred ňou historický kamenný kríž z roku 1909
 





 Vyhorená škola  ako ju nakreslila pani učiteľka Karolina Brustleová








